Mariann Fischer Boel (V), 2004-01-21:
Først vil jeg gerne sige tak for den overvældende positive modtagelse, som forslaget har fået.
Der er vel ikke nogen tvivl om, at forslaget for alle, der er brugere af det åbne land, vil være en fordel.
Det vil også give nogle nye muligheder for landmanden, for naturen, for landskabet i det hele taget.
Der var jo meget bred repræsentation fra Amtsrådsforening, fra de grønne organisationer, Kommunernes Landsforening og selvfølgelig også fra forskellige ministerier.
Selv om man som udgangspunkt vel har haft forskellige opfattelser, er det alligevel lykkedes at finde frem til nogle anbefalinger, som afbalancerer de enkelte elementer vældig godt.
Jeg vil godt have lov til at knytte nogle kommentarer til nogle af de bemærkninger, der har været rejst i forbindelse med ordførernes indlæg.
For det første til fru Ritt Bjerregaard: Lovforslaget om dyrehold blev fremsat i november måned og er førstebehandlet her i salen.
Så det ligger i puljen med de tre lovforslag, som ligesom danner rammen om den fremtidige regulering af hele området.
Det er simpelt hen, fordi det vil være dækket i det lovforslag, som miljøministeren formentlig i februar måned fremsætter om hele det her område.
Det har altid været upraktisk, hvis det samme område har været reguleret i to forskellige ministeriers lovforslag.
Det er sådan set grunden.
Det er ikke, fordi det hverken er nedprioriteret eller forsvundet i tågerne.
Med hensyn til vanskeligt tilgængelige områder har der været nogle forskellige holdninger hos ordførerne.
Det vil vi få lejlighed til at vende tilbage til.
Begrundelsen har simpelt hen været, at der er områder, der er så vanskelige at håndtere, f.eks. med hensyn til at fjerne uønskede trævækster, at det vil være forbundet med meget, meget stort besvær, men det vil vi få lejlighed til at vende tilbage til.
Så er det rigtigt, hvad hr. Kristen Touborg siger, at der ikke er lagt op til at berøre de nuværende § 3-områder i det her lovforslag.
De kører fortsat videre.
Ønsket har egentlig været, at man har mulighed for at gå ind og kigge på nuværende områder, der ikke er omfattet af § 3, f.eks. i situationer, hvor man ønsker at grave nogle vandhuller, ændre vandstanden eller foretage forskellige terrænændringer.
Jeg tror, at der vil være et større ønske om at anvende de her muligheder, hvis man ikke bliver bundet på hænder og fødder ud i al fremtid.
Så kan man spørge sig selv, hvor interessant det vil være for dem, der nu går ind i de her projekter,
efterfølgende at føre dem tilbage igen, hvis det viser sig, at de skal hen og fylde huller med vand, ændre terrænet igen, genopdyrke det eller dræne områder.
Jeg er sikker på, at frivilligheden vil betyde, at der er langt flere, der vil bevæge sig ind på de områder, og det er sådan set det, der er hele ideen i det. Hr. Martin Lidegaard nævner CAP-reformen, de elementer, der kan ligge i CAP-reformen, som også vil kunne gavne, om jeg så må sige, det her område.
Der arbejdes jo i øjeblikket med gennemførelsesbestemmelserne til rådsforordningen, og vi regner med, at de vil være klar her i begyndelsen af foråret.
Så vil jeg godt sige til både Det Radikale Venstre og Enhedslisten, at der kommer som sagt et naturbeskyttelsesforslag fra miljøministeren.
Nu er det jo ikke sådan, at det er noget særlig stort ønske fra hverken den ene eller den anden minister, at deres ressort sådan bliver truet af andre.
Det er selvfølgelig også derfor, at Natura 2000 er trukket ud af det her forslag.
Men naturbeskyttelsesloven vil vi se meget, meget hurtigt.
Med hensyn til klageadgang så mener jeg, at klageadgangen er bred.
Jeg mener at kunne huske, at det er tre organisationer, som hr. Keld Albrechtsen også gjorde opmærksom på, nemlig Naturfredningsforeningen, Friluftsrådet og Dansk Landbrug, så jeg mener egentlig, at repræsentationen er tilstrækkelig bred.
Så til sidst til hr. Mogens Nørgård Pedersen
om bemyndigelser: Det er fuldstændig korrekt, at der i realiteten er mange bemyndigelser, men de indsnævres jo væsentligt, hvis vi kigger på bemærkningerne til lovforslaget, hvor det i meget stor udstrækning bliver udpenslet, hvad bemyndigelserne i realiteten kan bruges til. Jeg vil godt give det tilsagn, at de implicerede parter i forbindelse med udarbejdelsen af det videre arbejde med bekendtgørelser får mulighed for at deltage i det arbejde, sådan at vi kan sikre, at alle måtte blive hørt. Endnu en gang tak for de positive udsagn.
Jeg bidrager selvfølgelig meget gerne til en effektiv udvalgsbehandling.